Predkladacia správa

Materiál sa predkladá na základe úlohy B.2 uznesenia č. 836/2006, podľa ktorej má minister financií v spolupráci s podpredsedom vlády a ministrom školstva, podpredsedom vlády pre vedomostnú spoločnosť, európske záležitosti, ľudské práva a menšiny, ministrom hospodárstva, ministrom dopravy, pôšt a telekomunikácií, ministrom životného prostredia, ministrom kultúry, ministerkou práce, sociálnych vecí a rodiny a ministrom výstavby a regionálneho rozvoja vypracovať návrh mandátu medzi Slovenskou republikou a Európskym investičným fondom o spolupráci pri implementácii inovatívnych finančných nástrojov v Slovenskej republike. S cieľom splnenia predmetnej úlohy MF SR vypracovalo a na základe výsledkov medzirezortného pripomienkového konania predkladá „Návrh postupu implementácie iniciatívy JEREMIE v Slovenskej republike v programovom období 2007 – 2013“. 

Implementácia štrukturálnych fondov v programovom období 2007 – 2013 je regulovaná nariadením Európskeho parlamentu a Rady (ES) č.1080/2006 z 5. júla 2006 („nariadenie 1080/2006”), ktorým sa upravili princípy a stratégie, ktorými sa riadi Európsky fond regionálneho rozvoja (ERDF), nariadenie Rady (ES) č. 1083/2006 z 11. júla 2006 („nariadenie 1083/2006”), ktorým sa prijali všeobecné ustanovenia týkajúce sa rozsahu, financovania a využitia ERDF, Európskeho sociálneho fondu a Kohézneho fondu. Následne Európska komisia (EK) schválila implementačné pravidlá vydané ako nariadenie Komisie (ES) č.1828/2006 z 8. decembra 2006 („nariadenie 1828/2006“). Tieto nariadenia okrem iného vytvárajú aj podmienky pre uplatňovanie inovatívnych finančných nástrojov v programovom období 2007 – 2013.

V súvislosti s implementáciou inovatívnych finančných nástrojov EK vytvorila pre programové obdobie 2007 – 2013 iniciatívu JEREMIE. JEREMIE (Joint European Resources for Micro and Medium Enterprises - Spoločné európske zdroje pre malé a stredné podniky) je spoločnou iniciatívou EK, Európskej investičnej banky (EIB) a Európskeho investičného fondu (EIF), zameranou na podporu prístupu malých a stredných podnikov (MSP) ku kapitálu v regiónoch EÚ, najmä v oblasti  výskumu a vývoja a podpory napĺňania cieľov Lisabonskej stratégie prostredníctvom štrukturálnych fondov. 

Predkladaný materiál poskytuje informácie o doterajšom vývoji a príprave implementácie inovatívnych finančných nástrojov prostredníctvom iniciatívy JEREMIE v Slovenskej republike. V zmysle článku 44 nariadenia 1083/2006 je možné postupovať troma alternatívnymi riešeniami: 
o	zadanie verejnej zakázky v súlade s príslušným zákonom o verejnom obstarávaní, 
o	poskytnutie grantu bez verejnej súťaže Európskemu investičnému fondu (EIF) alebo 
o	poskytnutie grantu finančnej inštitúcií v súlade s vnútroštátnym právom. 

Na základe tohto materiálu minister financií v spolupráci s príslušnými ministrami rozpracuje výhody a nevýhody spomínaných alternatív implementácie iniciatívy JEREMIE aj s odporúčaním na realizáciu a predloží potrebné  implementačné dokumenty na rokovanie vlády SR do konca januára 2008. Následne vláda SR rozhodne o výbere príslušnej alternatívy implementácie holdingového fondu v SR ako aj o výške záväzných alokácií z príslušných operačných programov do holdingového fondu.

Z dôvodu posúdenia podmienok poskytnutia grantu EIF, ako jednej z troch možných alternatív, je potrebné negociovať podmienky vytvorenia implementačnej schémy, preto sa ministrovi financií ukladá úloha B.1 v návrhu uznesenia vlády SR. Na základe súčasného posúdenia sa predpokladá vypracovanie nasledovnej dokumentácie: návrh rámcovej zmluvy medzi SR a EIF, návrh dohody o financovaní medzi riadiacim orgánom a Special Purpose Vehicle (SPV, viac informácii v materiáli), návrh spoločenskej zmluvy medzi Slovenskou záručnou a rozvojovou bankou, a. s.  (SZRB, a. s.), príp. Národnou agentúrou pre rozvoj malého a stredného podnikania (NARMSP) a EIF, návrh dohody spoločníkov medzi SZRB, a. s., príp. NARMSP a EIF, návrh štatútu investorského výboru pre zapojenie riadiacich orgánov a návrh manažérskej zmluvy s EIF. Tieto právne dokumenty sa budú riadiť hmotným právom SR, resp. právnym poriadkom SR. 

Vláda SR vo svojom programovom vyhlásení schválenom na základe uznesenia vlády SR č. 660/2006 zo dňa 31. 7. 2006, uvádza, že „za účelom čo najvyššej a čo najefektívnejšej absorbcie zdrojov zo štrukturálnych fondov a Kohézneho fondu v programovom období 2007 -2013 bude vláda SR využívať tzv. inovatívne finančné nástroje s cieľom dosiahnutia multiplikačného efektu pri využívaní zdrojov EÚ a štátneho rozpočtu“.

V programovom období 2007 – 2013 sa pre Slovenskú republiku z rozpočtu EÚ vyčlení v bežných cenách na cieľ Konvergencia a cieľ Regionálna konkurencieschopnosť a zamestnanosť 11,1306 mld. EUR vo forme záväzkov. V súvislosti so snahou SR o čo najefektívnejšie využitie alokovaných finančných prostriedkov je vhodné pri čerpaní prostriedkov využívať pre rozvoj malého a stredného podnikania okrem priamej formy pomoci (štandardných grantových schém) aj nepriame formy – inovatívne finančné nástroje (IFN), resp. nástroje finančného inžinierstva. V zmysle článku 44 nariadenia 1083/2006 ide o tieto nástroje finančného inžinierstva: záručné schémy, úverové fondy, rizikové kapitálové fondy a fondy rozvoja miest. Hlavnou výhodou využitia IFN je, že prostriedky poskytnuté zo zdrojov EÚ a štátneho rozpočtu bude možné využívať aj po roku 2013.

Hlavnou myšlienkou tejto iniciatívy zo strany EK bolo vytvoriť priestor pre členské krajiny na implementáciu návratnej finančnej pomoci formou revolvingového fondu pre projekty MSP, pri ktorých sa predpokladá tvorba zisku, čiže investované prostriedky majú návratný charakter. Pri návratnej finančnej pomoci je možné pomôcť neobmedzenému počtu MSP bez selektívneho prístupu a revolvingový charakter fondu zabezpečí využitie prostriedkov aj po skončení doby oprávnenosti výdavkov programového obdobia 2007 – 2013. 

Slovensko vytváraním vhodného podnikateľského prostredia dokázalo prilákať veľa významných strategických investorov, čo pozitívne ovplyvnilo vývoj ekonomiky. Pre udržateľnosť pozitívneho rastu ekonomiky, jej konkurencieschopnosti, a tým aj rastu životnej úrovne, je nevyhnutné zabezpečiť silný rozvoj malého a stredného podnikania, ktorý je základným stabilizačným prvkom vývoja každej ekonomiky. Vytvorením revolvingového fondu je možné zvýšiť objem disponibilných zdrojov pre podporu MSP, tzv. leverage effect – vstupom súkromných investorov do finančných nástrojov schémy sa nominálne zvýši objem prostriedkov zo štrukturálnych fondov na podporu MSP. Predpokladá sa, že pri vytvorení portfólia nástrojov v objeme cca 500 mil. EUR, môžeme od súkromných investorov získať ďalších dodatočných cca 300 mil. EUR na podporu slovenských MSP. S príchodom súkromného kapitálu je väčší predpoklad efektívneho využitia prostriedkov  návratnosti štátom investovaného kapitálu. V neposlednom rade implementáciou schémy JEREMIE dôjde k úspore administratívnych kapacít ministerstiev, pretože podstatná časť povinností riadiacich orgánov prejde na manažéra holdingového fondu.

Predkladaný materiál má nepriamy pozitívny dopad na verejné financie, ktorý je uvedený v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie. Materiál sa predkladá na rokovanie vlády SR bez rozporov. Požiadavkou Úradu vlády SR bolo predložiť s týmto materiálom aj implementačné dokumenty ku zriadeniu SPV. Vzhľadom na potrebu negociovať podmienky zriadenia SPV s EIF, budú implementačné dokumenty predmetom rokovania vlády SR začiatkom budúceho roka v súlade s návrhom uznesenia vlády SR k predkladanému materiálu.